La companyia financera sueca Doconomy posarà en funcionament l'estiu de 2019 una targeta de pagament el límit de despesa de la qual vindrà determinat per les emissions de diòxid de carboni associades als béns i serveis adquirits.
Es pretén d'aquesta manera afavorir la conscienciació ambiental del comprador i orientar-lo cap a eleccions de consum més responsables.
El nou instrument, a més, permetrà al consumidor compensar la seva empremta de CO 2 oferint-li de participar en projectes ambientals, alguns d'ells recolzats per Nacions Unides, o contractar fons d'inversió mediambientalment beneficiosos, i proposant-li canvis d'actitud i d'hàbits que redundin en una disminució de les emissions de CO 2.
Aquest mitjà de pagament de la companyia sueca Doconomy posa en relació de manera directa el consum de l'usuari i l'impacte mediambiental de les seves compres, concretament en termes d'emissions de CO 2 associades a la producció del bé adquirit o a la prestació del servei contractat.
Un cop depassat un cert límit d'emissions, les ulteriors transaccions són directament denegades.
Doconomy pretén, amb aquest nou instrument de pagament, contribuir a l'assoliment de les reduccions de GEH que l'ONU, en l' Acord de París, estimava necessàries per mitigar el canvi climàtic, i que es xifren en un 50% en l'horitzó 2030 si es pretén que el canvi romangui dins paràmetres manejables, ja que no reversibles.
La DO Black pararà especial atenció a la implicació activa el consumidor en la qüestió de les emissions de CO2, i per aquesta raó li oferirà la possibilitat de participar en projectes de reducció, evitació, captura o compensació de GEH, enquadrats en les pràctiques CER (reducció d'emissions certificada), distingits com a projectes Gold Standard, o que reuneixin els requisits dels anomenats "projectes verds certificats" de les Nacions Unides.
L'esquema de Doconomy preveu també un sistema de recompenses per als usuaris que facin compres responsables, mitjançant devolucions parcials dels diners pagats, dites "DO Credits" i efectuades per empreses i botigues col·laboradores.
Hi haurà la possibilitat de destinar directament aquestes devolucions parcials a projectes ambientals com els que acabem d'esmentar.
Per al seguiment i el càlcul de l'empremta carbònica de les compres realitzades amb la DO Black Card es farà servir l'índex elaborat per l'Ålandsbanken, una entitat financera fortament implicada en projectes ambientals de defensa del Bàltic i que, al seu torn, ofereix també una targeta de pagament similar a la que proposa Doconomy.
La targeta DO Black es podrà sol·licitar des de l'aplicació mòbil accessible al web de Doconomy, des d'on també podran obrir el seu compte bancari els consumidors interessats.
L'aplicació serà gratuïta; la targeta, de la seva banda, tindrà una taxa d'interès i uns costos anuals baixos, segons assenyala Doconomy.
Com a soci operatiu per al desplegament i la utilització de la targeta DO Black trobem MasterCard.
Cal apuntar per finalitzar que la targeta estarà fabricada amb materials d'origen biològic i impresa amb tinta Air Ink, produïda a partir de sutge i negre de carbó obtinguts de la contaminació ambiental.
Ecodisseny i compra pública ambientalitzada, Mitigació, Instruments econòmics en relació a la gestió ambiental i la conservació de la biodiversitat, Dimensió social de la sostenibilitat